## Universitats destina 5 milions d'euros per a beques destinades a l'exempció de les taxes universitàries

*** Les ajudes es concedixen als estudiants d'universitats públiques i privades per a estudis oficials de grau i de màster universitari
* Este curs la convocatòria s'ha publicat abans perquè es puga avançar la resolució d'esta**

La Conselleria d'Educació, Universitats i Ocupació ha convocat en el DOGV d'este dijous beques per a l'exempció de taxes universitàries durant el curs acadèmic 2023-2024 per un import de 5.000.000 d'euros.

Poden optar a estes ajudes els estudiants, amb residència administrativa en qualsevol municipi de la Comunitat, matriculats en les universitats públiques i privades valencianes, així com en els centres adscrits, per a realitzar estudis oficials de grau i de màster universitari, o bé en complements de formació per a accés o obtenció del títol de màster i crèdits complementaris per a l'obtenció del títol de grau.

La secretària autonòmica d'Universitats, Esther Gómez, ha destacat que este curs “s'ha publicat abans la convocatòria perquè també s'avance la resolució, fet que reclamen els estudiants”.

La beca es destina a l'exempció del pagament de l'import dels crèdits matriculats per l'estudiantat en primera i/o segona matrícula. Este import és l'establit en el Decret 118/2023, de 4 d'agost, del Consell, pel qual es fixen les taxes a satisfer per la prestació de servicis acadèmics universitaris per al curs 2023/2024.

Per a l'alumnat matriculat en universitats privades o en centres privats adscrits a universitats públiques, esta beca consistirà en una ajuda per al pagament de les despeses de matrícula dels crèdits matriculats. La quantia d'esta beca serà igual al preu mínim d'un estudi amb la mateixa experimentalitat establida en el Decret 118/2023, esmentat anteriorment.

Per a la concessió de les beques es tindran en compte diferents aspectes, com el rendiment acadèmic de l'últim curs o la renda familiar. La secretària autonòmica ha indicat que “en esta convocatòria els llindars de renda s'han augmentat un 6 % respecte al curs anterior per a considerar l'increment de l'IPC patit durant 2022, ja que la taxa de variació de l'IPC de gener de 2022 a gener de 2023 ha sigut del 5,9 %”. La renda familiar a l'efecte d'esta beca serà la corresponent a l'exercici 2022. El termini per a presentar sol·licituds telemàtiques finalitza el 18 de desembre de 2023.

La Conselleria d'Educació, Universitats i Ocupació vol garantir la igualtat d'oportunitats per a afavorir els estudis universitaris entre tots els joves de la Comunitat.

Fecha: 16/11/2023